title: Padomes Lēmums ( 2007. gada 19. aprīlis ), ar ko laikposmam no 2007. līdz 2013. gadam izveido īpašu programmu Pamattiesības un pilsonība kā daļu no vispārējās programmas Pamattiesības un tiesiskums

text:
               27.4.2007

               LV

               Eiropas Savienības Oficiālais Vēstnesis

               L 110/33

      PADOMES LĒMUMS

   (2007. gada 19. aprīlis),
   ar ko laikposmam no 2007. līdz 2013. gadam izveido īpašu programmu “Pamattiesības un pilsonība” kā daļu no vispārējās programmas “Pamattiesības un tiesiskums”
   (2007/252/TI)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 308. pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Eiropas Savienības pamatā ir brīvības, demokrātijas, cilvēktiesību un pamatbrīvību respektēšanas princips un tiesiskuma princips, un šie principi ir dalībvalstīm kopīgi.

               (2)

               Eiropas Savienības Pamattiesību hartā (2), paturot prātā tās juridisko statusu un darbības jomu, un skaidrojumos, kas to papildina, ir atspoguļotas tiesības, kuru pamatā ir dalībvalstīm kopīgas konstitucionālas tradīcijas un starptautiskas saistības, Līgums par Eiropas Savienību, Kopienas Līgumi, Eiropas Cilvēktiesību un pamatbrīvību aizsardzības konvencija, Kopienas un Eiropas Padomes pieņemtās Sociālās hartas, kā arī Eiropas Kopienu Tiesas un Eiropas Cilvēktiesību tiesas prakse.

               (3)

               Eiropadome 2004. gada novembrī atzina to, cik nozīmīga ir saziņa, lai, veicinot aktīvu pilsonību, visus cilvēkus tuvinātu Eiropas projektam.

               (4)

               2003. gada 15. oktobrī Padomei un Eiropas Parlamentam adresētā paziņojumā par 7. pantu Līgumā par Eiropas Savienību Komisija uzsvēra pilsoniskās sabiedrības svarīgo nozīmi pamattiesību aizsardzībā un veicināšanā; tālab Komisijai būtu jāsāk atklāts, pārskatāms un pastāvīgs dialogs ar pilsonisko sabiedrību.

               (5)

               Saskaņā ar Hāgas programmu savstarpējas sadarbības stiprināšanai ir vajadzīgi tieši centieni, lai uzlabotu savstarpējo sapratni starp tiesas iestādēm un dažādām tiesiskām sistēmām. Šajā sakarā īpaša uzmanība būtu jāpievērš un jāsniedz īpašs atbalsts valstu iestāžu tīklam Eiropā.

               (6)

               Eiropas Savienības Konstitucionālo tiesu konference un Eiropas Savienības Valstu padomju un augstāko administratīvo tiesu asociācija sniedz ieguldījumu, jo īpaši nodrošinot attiecīgu datubāzu darbību, veicinot viedokļu apmaiņu un pieredzes apmaiņu jautājumos, kas saistīti ar judikatūru, tajās apvienoto struktūru organizāciju un darbību, veicot tiesu un/vai konsultatīvās funkcijas attiecībā uz Kopienas tiesību aktiem. Būtu jābūt iespējai līdzfinansēt konferences un asociācijas darbības tik lielā mērā, cik izdevumi radušies, īstenojot vispārējo Eiropas interešu mērķi. Tomēr tāds līdzfinansējums nenozīmē, ka gaidāmajai programmai būtu jāattiecas uz šo tīklu, ne arī to, ka tas rada šķēršļus citiem Eiropas tīkliem saņemt atbalstu tādām rīcībām, uz kurām attiecas šis lēmums.

               (7)

               Ir lietderīgi uzsvērt to, cik svarīga ir informācija un saziņa no to tiesību viedokļa, ko Savienības pilsonība dod tās pilsoņiem, veicinot izpratni par viņiem dotajām tiesībām un nodrošinot viegli pieejamu, drošticamu informāciju.

               (8)

               Veicinot kultūru un ticību dialogu Eiropas Savienības mērogā tiktu saglabāts un stiprināts miers un pamattiesības.

               (9)

               Šīs programmas mērķiem būtu jāpapildina Eiropas Savienības Pamattiesību aģentūras, kas izveidota ar Regulu (EK) Nr. 168/2007 (3), mērķi, un tie būtu jākoncentrē uz tām jomām, kur var radīt Eiropas pievienoto vērtību. Šajā sakarā būtu jāveic attiecīga koordinācija.

               (10)

               Lai sasniegtu papildināmību un nodrošinātu vislabāko iespējamo resursu izmantošanu, būtu jāizvairās no jebkādas dublēšanās starp šīs programmas rīcībām un tādu starptautisku organizāciju darbībām, kas ir kompetentas pamattiesību jomā, kā, piemēram, Eiropas Padome, taču vienlaikus pieļaujot kopīgas darbības šīs programmas mērķu sasniegšanai. Šajā sakarā būtu jāveic attiecīga koordinācija.

               (11)

               Saskaņā ar principu atvērt Kopienas programmas kandidātvalstīm un Rietumbalkānu valstīm, kā noteikts Saloniku programmā, programma būtu jāatver valstu, kas pievienojas, kandidātvalstu un Rietumbalkānu valstu dalībai. Lai piedalītos, būtu jāizpilda divpusējā nolīguma vispārīgie nosacījumi un jāveic ieguldījums programmas budžetā. Ja tas palīdz sasniegt konkrētās rīcības mērķus, būtu jāpastāv iespējai atsevišķās rīcībās kā partneriem iesaistīties arī iestādēm, struktūrām vai nevalstiskām organizācijām no valstīm, kas nepiedalās programmā, tomēr tās nebūtu projekta galvenās saņēmējas.

               (12)

               Tāpat būtu jāveic arī attiecīgi pasākumi, lai novērstu nelikumības un krāpšanu, kā arī pasākumi, lai atgūtu zaudētos, nepamatoti izmaksātos vai nepareizi izmantotos līdzekļus saskaņā ar Padomes Regulu (EK, Euratom) Nr. 2988/95 (1995. gada 18. decembris) par Eiropas Kopienu finanšu interešu aizsardzību (4), Padomes Regulu (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko veic Komisija (5), un Eiropas Parlamenta un Padomes Regulu (EK) Nr. 1073/1999 (1999. gada 25. maijs) par izmeklēšanu, ko veic Eiropas Birojs krāpšanas apkarošanai (OLAF) (6).

               (13)

               Padomes Regula (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (7), turpmāk – “Finanšu regula”, un Komisijas Regula (EK, Euratom) Nr. 2342/2002 (2002. gada 23. decembris), ar ko paredz īstenošanas kārtību Padomes Regulai (EK, Euratom) Nr. 1605/2002 (8), kas aizsargā Kopienas finanšu intereses, ir jāpiemēro, budžeta instrumentu izvēlē ievērojot vienkāršības un konsekvences principu, ierobežojot tādu gadījumu skaitu, kad Komisija patur tiešu atbildību par to īstenošanu un pārvaldību, un ievērojot vajadzīgo resursu apjoma samēru ar administratīvo slogu, kas ir saistīta ar to izmantošanu.

               (14)

               Saskaņā ar Finanšu regulu ir jāpieņem pamatakts attiecībā uz operatīvām dotācijām.

               (15)

               Šā lēmuma īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (9), nošķirot pasākumus, uz ko attiecas vadības komitejas procedūra, no tiem, uz ko attiecas padomdevējas komitejas procedūra; noteiktos gadījumos un efektivitātes stiprināšanas nolūkā padomdevējas komitejas procedūra ir uzskatāma par atbilstīgāku.

               (16)

               Šīs programmas mērķus – proti, atbalstu pilsoniskas sabiedrības apvienībām, rasisma, ksenofobijas un antisemītisma apkarošanu, pamattiesību aizsardzību un pilsoņu tiesību aizsardzību, veicinot ticību un kultūru dialogu, – nevar pietiekami labi sasniegt atsevišķās dalībvalstīs, un programmas mēroga vai iedarbības dēļ minētos mērķus var labāk sasniegt Kopienas līmenī. Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā lēmumā paredz vienīgi tos pasākumus, kas ir vajadzīgi minēto mērķu sasniegšanai.

               (17)

               Līgumā šā lēmuma pieņemšanai nav paredzētas citas pilnvaras, izņemot tās, kas paredzētas 308. pantā.

               (18)

               Lai nodrošinātu programmas efektīvu un savlaicīgu īstenošanu, šis lēmums būtu jāpiemēro no 2007. gada 1. janvāra.

               (19)

               Eiropas Ekonomikas un sociālo lietu komiteja ir sniegusi atzinumu (10),

         IR PIEŅĒMUSI ŠĀDU LĒMUMU.
   1. pants
   Programmas izveide
   1.   Ar šo lēmumu izveido programmu “Pamattiesības un pilsonība”, turpmāk – “programma”, kā daļa no vispārējās programmas “Pamattiesības un tiesiskums”.
   2.   Programma attiecas uz laikposmu no 2007. gada 1. janvāra līdz 2013. gada 31. decembrim.
   3.   Programmu īsteno saskaņā ar Kopienas tiesībām.
   2. pants
   Vispārēji mērķi
   1.   Programmai ir šādi vispārēji mērķi:

               a)

               veicināt tādas Eiropas sabiedrības attīstību, kuras pamatā ir pamattiesību ievērošana, kā atzīts Līguma par Eiropas Savienību 6. panta 2. punktā, tostarp tiesības, kas izriet no Savienības pilsonības;

               b)

               stiprināt pilsonisko sabiedrību un iesaistīt to atklātā, pārskatāmā un pastāvīgā dialogā par pamattiesībām;

               c)

               apkarot rasismu, ksenofobiju un antisemītismu un visā Eiropas Savienībā veicināt labāku dažādu konfesiju un dažādu kultūru izpratni un lielāku iecietību;

               d)

               uzlabot kontaktus, informācijas apmaiņu un tīklu sadarbību starp tiesu, juridiskajām un administratīvajām iestādēm un juridiskajām profesijām, jo īpaši atbalstot juridiskas apmācības, lai veicinātu labāku sapratni starp šīm iestādēm un speciālistiem.

         2.   Programmas vispārējie mērķi papildina Eiropas Savienības Pamattiesību aģentūras, kas izveidota ar Regulu (EK) Nr. 168/2007, mērķus.
   3.   Programmas vispārējie mērķi palīdz attīstīt un īstenot Kopienas politikas aspektus, pilnībā ievērojot pamattiesības.
   3. pants
   Konkrēti mērķi
   Programmai ir šādi konkrēti mērķi:

               a)

               veicināt pamattiesības, kā atzīts Līguma par Eiropas Savienību 6. panta 2. punktā, un informēt visus cilvēkus par viņu tiesībām, tostarp par tiesībām, kas izriet no Savienības pilsonības, veicinot Savienības pilsoņu aktīvu dalību Savienības demokrātiskajā dzīvē;

               b)

               vajadzības gadījumā izskatīt, kā, īstenojot Kopienas tiesību aktus, Eiropas Savienībā un tās dalībvalstīs respektē konkrētas pamattiesības, un uzklausīt viedokļus par konkrētiem ar pamattiesībām saistītiem jautājumiem, kas ir tās darbības jomā;

               c)

               atbalstīt nevalstiskas organizācijas un citas pilsoniskas sabiedrības organizācijas, veicinot to spēju aktīvi piedalīties pamattiesību, tiesiskuma un demokrātijas veicināšanā;

               d)

               izveidot attiecīgas struktūras, lai Eiropas Savienības mērogā veicinātu konfesiju un kultūru dialogu.

         4. pants
   Rīcības
   Lai īstenotu 2. un 3. pantā izklāstītos vispārējos un konkrētos mērķus, ar šo programmu atbalstīs šāda veida rīcības:

               a)

               konkrētas Komisijas rīcības, piemēram, analīzes un pētījumus, aptaujas un apsekojumus, rādītāju un vienotu metodoloģiju formulēšanu, datu un statistikas vākšanu, apkopošanu un izplatīšanu, seminārus, konferences un ekspertu sanāksmes, sabiedriskas kampaņas un pasākumu organizēšanu; interneta vietņu izstrādi un uzturēšanu, informatīvu materiālu gatavošanu un izplatīšanu, valstu ekspertu tīklu atbalstīšanai un valdīšanai, analīzei, uzraudzībai un izvērtēšanai;

               b)

               īpašus pārvalstiskus projektus, kas rada Kopienas ieinteresētību, ko iesniedz iestāde vai jebkura cita dalībvalsts struktūra, starptautiska vai nevalstiska organizācija, un kurā jebkurā gadījumā ir iesaistītas vismaz divas dalībvalstis vai vismaz viena dalībvalsts un viena cita valsts, kas varētu būt vai nu valsts, kas pievienojas, vai arī kandidātvalsts, saskaņā ar gada darba programmās izklāstītiem nosacījumiem;

               c)

               darbības, ko veic nevalstiskas organizācijas vai citas organizācijas, kuru mērķi rada Eiropas mēroga ieinteresētību, saskaņā ar vispārējiem programmas mērķiem, ievērojot gada darba programmās izklāstītos nosacījumus;

               d)

               operatīvas dotācijas, lai līdzfinansētu izdevumus, kas saistīti ar Eiropas Savienības Konstitucionālo tiesu konferences un Eiropas Savienības Valstu padomju un augstāko administratīvo tiesu asociācijas pastāvīgo darba programmu, kas uztur attiecīgas datubāzes, nodrošinot Eiropas mēroga datubāzi, kas ietver valstu spriedumus saistībā ar Kopienas tiesību aktu īstenošanu, tik lielā mērā, cik izdevumi radušies, īstenojot vispārējo Eiropas interešu mērķi, veicinot viedokļu apmaiņu un pieredzes apmaiņu jautājumos, kas saistīti ar judikatūru, tajās apvienoto struktūru organizāciju un darbību, veicot tiesu un/vai konsultatīvās funkcijas attiecībā uz Kopienas tiesību aktiem.

         5. pants
   Trešo valstu dalība
   1.   Programmas rīcībās var piedalīties šādas valstis, turpmāk – “programmas dalībvalstis”: valstis, kas pievienojas, kandidātvalstis, kā arī Rietumbalkānu valstis, kas iesaistītas stabilizācijas un asociācijas procesā, ievērojot ar šīm valstīm jau noslēgtos asociācijas nolīgumos – vai nolīgumos, ko noslēgs ar tām, – vai to papildprotokolos iekļautiem nosacījumiem par dalību Kopienas programmās.
   2.   Rīcībās, kas paredzētas 4. punktā, var iesaistīt iestādes, struktūras vai nevalstiskas organizācijas no valstīm, kas nepiedalās šajā programmā saskaņā ar 1. punktu, ja tas veicinātu 1. punktā minēto valstu sagatavošanos iestāšanās procesam vai ja kalpo attiecīgo rīcību mērķiem.
   6. pants
   Mērķa grupas
   Programmas mērķa grupa ir Eiropas Savienības pilsoņi, programmas dalībvalstu vai trešo valstu valstspiederīgie, kas likumīgi uzturas Eiropas Savienības teritorijā, un pilsoniskās sabiedrības apvienības un citas grupas, kas aktīvi darbojas šīs programmas mērķu veicināšanā.
   7. pants
   Piekļuve programmai
   1.   Piekļuve programmai, inter alia, ir atklāta iestādēm un valsts vai privātām organizācijām, universitātēm, pētniecības institūtiem, nevalstiskām organizācijām, valstu, reģionu un vietējām iestādēm, starptautiskām organizācijām un citām bezpeļņas organizācijām, kas ir reģistrētas Eiropas Savienībā vai kādā no dalības valstīm atbilstīgi 5. pantam.
   2.   Lai sasniegtu šīs programmas mērķus, programmā var īstenot kopīgus pasākumus ar pamattiesību jomā kompetentām starptautiskām organizācijām, piemēram, ar Eiropas Padomi, izmantojot kopīgas iemaksas un saskaņā ar dažādiem attiecīgu iestāžu vai organizāciju noteikumiem.
   8. pants
   Intervences veidi
   1.   Kopienas finanšu atbalstam var būt šādas juridiskas formas:

               a)

               dotācijas;

               b)

               publiska iepirkuma līgumi.

         2.   Kopienas dotācijas piešķir pēc konkursiem, izņemot pienācīgi pamatotus ārkārtējas steidzamības gadījumus, kas paredzēti Finanšu regulā, un tās izmaksā kā operatīvas dotācijas vai rīcību dotācijas. Lielāko pieļaujamo līdzfinansējuma likmi konkrēti norādīs gada darba programmās.
   3.   Turklāt ir paredzēti izdevumi papildu pasākumiem, izmantojot publiska iepirkuma līgumus, un tādā gadījumā par precēm un pakalpojumiem maksā no Kopienas līdzekļiem. Tas, inter alia, aptver izdevumus par informēšanu un saziņu saistībā ar projektiem, politikas jomām, programmām un tiesību aktiem, par to paziņošanu, gatavošanu, īstenošanu, pārraudzību, kontroli un novērtējumu.
   9. pants
   Īstenošanas pasākumi
   1.   Komisija Kopienas palīdzību īsteno saskaņā ar Finanšu regulu.
   2.   Lai īstenotu programmu, Komisija, ievērojot 2. pantā izklāstītos vispārējos mērķus, pieņem gada darba programmu, kurā norāda konkrētus mērķus, tematiskas prioritātes, sniedz 8. pantā paredzēto papildu pasākumu aprakstu un, vajadzības gadījumā, citu rīcību sarakstu.
   3.   Gada darba programmu pieņem saskaņā ar 10. panta 3. punktā izklāstīto procedūru.
   4.   Rīcību dotāciju novērtējuma un piešķīruma procedūrās, inter alia, ņem vērā šādus kritērijus:

               a)

               atbilstību gada darba programmai, 2. pantā norādītajiem vispārējiem mērķiem un dažādās jomās veiktiem pasākumiem, kā noteikts 3. un 4. pantā;

               b)

               ierosināto rīcību kvalitāti no koncepcijas, organizācijas, izklāsta un gaidīto rezultātu viedokļa;

               c)

               prasītā Kopienas finansējuma apjomu un atbilstību gaidītajiem rezultātiem;

               d)

               gaidīto rezultātu ietekmi uz 2. pantā definētajiem vispārējiem mērķiem un dažādās jomās veiktiem pasākumiem, kā paredzēts 3. un 4. pantā.

         5.   Pieteikumus 4. panta b) un c) punktā minētajām operatīvajām dotācijām vērtē, ņemot vērā:

               a)

               atbilstību programmas mērķiem;

               b)

               plānoto rīcību kvalitāti;

               c)

               iespējamību, ka minētās rīcības daudzkāršos ietekmi sabiedrībā;

               d)

               veikto rīcību efektivitāti no teritoriāla viedokļa;

               e)

               pilsoņu iesaisti attiecīgo struktūru organizācijā;

               f)

               ierosināto rīcību izmaksu un ieguvumu attiecību.

         6.   Lēmumus par rīcībām, kas iesniegtas saskaņā ar 4. panta b) un c) punktu, pieņem Komisija saskaņā ar 10. panta 2. punktā minēto procedūru.
   7.   Saskaņā ar Finanšu regulas 113. panta 2. punktu, pakāpeniskas samazināšanas princips neattiecas uz operatīvo dotāciju, kas piešķirta Eiropas Savienības Konstitucionālo tiesu konferencei un Eiropas Savienības Valstu padomju un augstāko administratīvo tiesu asociācijai, ja tās darbojas, lai sasniegtu mērķus, kas ir vispārējās Eiropas interesēs.
   10. pants
   Komiteja
   1.   Komisijai palīdz komiteja, turpmāk – “Komiteja”.
   2.   Ja ir atsauce uz šo punktu, piemēro Lēmuma 1999/468/EK 3. un 7. pantu.
   3.   Ja ir atsauce uz šo punktu, piemēro Lēmuma 1999/468/EK 4. un 7. pantu.
   Lēmuma 1999/468/EK 4. panta 3. punktā paredzētais termiņš ir trīs mēneši.
   4.   Komiteja pieņem savu reglamentu.
   11. pants
   Papildināmība
   1.   Sinerģijas un papildināmību tiecas nodrošināt ar citiem Kopienas instrumentiem, jo īpaši ar vispārējām programmām “Drošība un brīvību garantēšana” un “Solidaritāte un migrācijas plūsmu regulācija”, kā arī ar programmu “Progress”. Paredzēts nodrošināt papildināmību ar Eiropas Savienības Pamattiesību aģentūru. Sadarbībā ar dalībvalstīm paredzēts attīstīt statistikas aspektu informācijā par pamattiesībām un pilsonību, vajadzības gadījumā izmantojot Kopienas statistikas programmu, balstoties uz pieejamiem datiem.
   2.   Programmai var būt kopīgi resursi ar citiem Kopienas instrumentiem, konkrēti, ar vispārējām programmām “Drošība un brīvību garantēšana” un “Solidaritāte un migrācijas plūsmu regulācija”, īstenojot rīcības visu programmu mērķu sasniegšanai.
   3.   Saskaņā ar šo lēmumu finansētas rīcības nesaņem citu Kopienas finanšu instrumentu finansējumu tam pašam mērķim. Nodrošina, ka lēmuma atbalsta saņēmēji sniedz Komisijai informāciju par finansējumu, ko tie saņem no Kopienas budžeta un citiem avotiem, kā arī informāciju par jau iesniegtiem finansējuma pieteikumiem.
   12. pants
   Budžeta līdzekļi
   Budžeta resursus, kas atvēlēti šajā programmā paredzētajām rīcībām, iekļauj Eiropas Savienības vispārējā budžeta gada apropriācijās. Gada apropriācijas piešķir budžeta lēmējinstitūcija atbilstīgi finanšu shēmai.
   13. pants
   Pārraudzība
   1.   Komisija nodrošina, ka atbalsta saņēmēji darba gaitā sniedz tehniskus un finanšu ziņojumus par katru programmas finansētu rīcību. Trijos mēnešos pēc rīcības pabeigšanas iesniedz nobeiguma ziņojumu. Ziņojumu formu un saturu nosaka Komisija.
   2.   Komisija nodrošina, ka līgumos un nolīgumos, kas noslēgti saistībā ar šīs programmas īstenošanu, jo īpaši paredz Komisijas (vai tās pilnvarotu pārstāvju) veiktu pārraudzību un finanšu kontroli, vajadzības gadījumos izmantojot pārbaudes uz vietas, tostarp izlases pārbaudes, kā arī paredz Revīzijas palātas veiktas revīzijas.
   3.   Komisija nodrošina, ka piecus gadus kopš pēdējā maksājuma sakarā ar jebkuru rīcību Kopienas finanšu atbalsta saņēmējs glabā Komisijai pieejamus visus rīcības izdevumus apliecinošos dokumentus.
   4.   Pamatojoties uz 1. un 2. punktā minēto ziņojumu un pārbaužu uz vietas rezultātiem, Komisija nodrošina, ka vajadzības gadījumā tiek koriģēts sākotnēji apstiprinātais finanšu atbalsts vai tā piešķiršanas nosacījumi, kā arī maksājumu grafiks.
   5.   Komisija nodrošina, ka tiek veikti visi citi vajadzīgie pasākumi, lai pārbaudītu, vai finansētās rīcības veic pareizi un atbilstīgi šim lēmumam un Finanšu regulai.
   14. pants
   Kopienas finanšu interešu aizsardzība
   1.   Komisija nodrošina, ka, īstenojot saskaņā ar šo lēmumu finansētas rīcības, Kopienas finanšu intereses aizsargā ar pasākumiem, lai novērstu krāpšanu, korupciju un citas nelikumīgas darbības, ar efektīvām pārbaudēm un nepamatoti samaksāto summu atgūšanu, un – ja konstatē pārkāpumus – ar efektīvām, samērīgām un preventīvām sankcijām saskaņā ar Regulu (EK, Euratom) Nr. 2988/95, Regulu (Euratom, EK) Nr. 2185/96 un Regulu (EK) Nr. 1073/1999.
   2.   Attiecībā uz Kopienas rīcībām, ko finansē saskaņā ar šo programmu, Regulu (EK, Euratom) Nr. 2988/95 un Regulu (Euratom, EK) Nr. 2185/96, piemēro jebkuram Kopienas tiesību aktu noteikumu – tostarp saskaņā ar programmu paredzētu līgumsaistību – pārkāpumam, kas ir tādas uzņēmēja darbības vai bezdarbības rezultāts, kas ar nepamatotiem izdevumu posteņiem rada vai var radīt zaudējumus Eiropas Savienības vispārējam budžetam vai tā pārvaldītajiem budžetiem.
   3.   Komisija nodrošina, ka rīcībai piešķirtā finanšu atbalsta apjomu samazina, pārtrauc vai atgūst, ja tā konstatē pārkāpumus, tostarp neatbilstību šim lēmumam vai individuālam lēmumam vai līgumam, vai nolīgumam, ar ko piešķir attiecīgo finanšu atbalstu, vai, ja tā atklāj, ka bez Komisijas apstiprinājuma rīcībā ir veikti grozījumi, kas neatbilst projekta būtībai vai īstenošanas nosacījumiem.
   4.   Ja nav ievēroti termiņi vai rīcības īstenošanas gaita attaisno tikai daļu piešķirtā finanšu atbalsta, Komisija nodrošina to, ka atbalsta saņēmēju konkrētā termiņā lūdz sniegt paskaidrojumus. Ja atbalsta saņēmējs nesniedz pieņemamu atbildi, Komisija nodrošina, ka var atcelt atlikušo finanšu atbalstu un var prasīt atmaksāt jau izmaksātās summas.
   5.   Komisija nodrošina, ka jebkādu nepamatotu maksājumu atmaksā Komisijai. Summām, ko neatmaksā laikus, piemēro procentu likmi saskaņā ar Finanšu regulas nosacījumiem.
   15. pants
   Novērtēšana
   1.   Programmu regulāri pārrauga, lai novērotu tajā paredzēto rīcību īstenošanu.
   2.   Komisija nodrošina regulāru un neatkarīgu programmas novērtēšanu, ko veic pieaicināti eksperti.
   3.   Komisija Eiropas Parlamentam un Padomei iesniedz:

               a)

               gada ziņojumu par programmas īstenošanu;

               b)

               vēlākais līdz 2011. gada 31. martam – starpposma novērtējuma ziņojumu par programmas īstenošanas rezultātiem un tās kvalitātes un kvantitātes aspektiem, tostarp par darbu, ko veikuši 4. panta d) apakšpunktā minētie operatīvo dotāciju saņēmēji;

               c)

               vēlākais līdz 2012. gada 30. augustam – paziņojumu par programmas turpināšanu;

               d)

               vēlākais līdz 2014. gada 31. decembrim – veikuma novērtējuma pārskatu.

         16. pants
   Rīcību saraksta publicēšana
   Katru gadu Komisija publicē to rīcību sarakstu, ko finansē saskaņā ar šo programmu, kopā ar katra projekta īsu aprakstu.
   17. pants
   Stāšanās spēkā
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2007. gada 1. janvāra.

      Luksemburgā, 2007. gada 19. aprīlī

            Padomes vārdā —

            priekšsēdētāja

         B. ZYPRIES

      (1)  Atzinums sniegts 2006. gada 14. decembrī (Oficiālajā Vēstnesī vēl nav publicēts).

      (2)  OV C 364, 18.12.2000., 1. lpp.

      (3)  OV L 53, 22.2.2007., 1. lpp.

      (4)  OV L 312, 23.12.1995., 1. lpp.

      (5)  OV L 292, 15.11.1996., 2. lpp.

      (6)  OV L 136, 31.5.1999., 1. lpp.

      (7)  OV L 248, 16.9.2002., 1. lpp. Regulā grozījumi izdarīti ar Regulu (EK, Euratom) Nr. 1995/2006 (OV L 390, 30.12.2006., 1. lpp.).

      (8)  OV L 357, 31.12.2002., 1. lpp. Regulā jaunākie grozījumi izdarīti ar Regulu (EK, Euratom) Nr. 1248/2006 (OV L 227, 19.8.2006., 3. lpp.).

      (9)  OV L 184, 17.7.1999., 23. lpp. Lēmumā jaunākie grozījumi izdarīti ar Lēmumu 2006/512/EK (OV L 200, 22.7.2006., 11. lpp.).

      (10)  OV C 69, 21.3.2006., 1. lpp.


title: Padomes Lēmums 2011/641/KĀDP ( 2011. gada 29. septembris ), ar ko groza Lēmumu 2010/573/KĀDP par ierobežojošiem pasākumiem pret Moldovas Republikas Piedņestras apgabala vadību

text:
               30.9.2011

               LV

               Eiropas Savienības Oficiālais Vēstnesis

               L 254/18

         PADOMES LĒMUMS 2011/641/KĀDP
   (2011. gada 29. septembris),
   ar ko groza Lēmumu 2010/573/KĀDP par ierobežojošiem pasākumiem pret Moldovas Republikas Piedņestras apgabala vadību
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2010. gada 27. septembrī pieņēma Lēmumu 2010/573/KĀDP (1).

               (2)

               Ņemot vērā Lēmuma 2010/573/KĀDP pārskatīšanu, ierobežojošie pasākumi būtu jāpagarina līdz 2012. gada 30. septembrim.

               (3)

               Tomēr, lai veicinātu politiska risinājuma panākšanu Piedņestras konfliktā, risinātu vēl pastāvošās problēmas saistībā ar skolām, kurās rakstībā izmanto latīņu alfabētu, un atjaunotu personu brīvas pārvietošanās iespēju, minētie ierobežojošie pasākumi būtu jāaptur līdz 2012. gada 31. martam. Šā laikposma beigās Padome ierobežojošos pasākumus pārskatīs, ņemot vērā notikumu attīstību, jo īpaši minētajās jomās. Padome jebkurā laikā var nolemt ceļošanas ierobežojumus piemērot no jauna vai atcelt.

               (4)

               Būtu jāatjaunina informācija par personām, kuras ir iekļautas sarakstos Lēmuma 2010/573/KĀDP I un II pielikumā.

               (5)

               Attiecīgi būtu jāgroza Lēmums 2010/573/KĀDP,

         IR PIEŅĒMUSI ŠO LĒMUMU.
   1. pants
   Lēmumu 2010/573/KĀDP groza šādi:

               1)

               lēmuma 4. panta 2. punktu aizstāj ar šādu:
               “2.   Šo lēmumu piemēro līdz 2012. gada 30. septembrim. To regulāri pārskata. Vajadzības gadījumā lēmumu atjaunina vai groza, ja Padome uzskata, ka tā mērķi nav sasniegti.”;

               2)

               lēmuma 4. panta 3. punktu aizstāj ar šādu:
               “3.   Šajā lēmumā paredzētos ierobežojošos pasākumus aptur līdz 2012. gada 31. martam. Šā laikposma beigās Padome ierobežojošos pasākumus pārskata.”

         2. pants
   1.   Lēmuma 2010/573/KĀDP I pielikumā ierakstus par:

               1)

               Oleg Igorevich SMIRNOV;

               2)

               Oleg Andreyevich GUDYMO

         aizstāj ar ierakstiem, kas izklāstīti šā lēmuma I pielikumā.
   2.   Lēmuma 2010/573/KĀDP II pielikumā ierakstu par:

               1)

                  Alla Viktorovna CHERBULENKO

         aizstāj ar ierakstu, kas izklāstīts šā lēmuma II pielikumā.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 29. septembrī

            Padomes vārdā –

            priekšsēdētājs

         M. KOROLEC

      (1)  OV L 253, 28.9.2010., 54. lpp.

      I PIELIKUMS

         Lēmuma 2. panta 1. punktā minētie ieraksti

                     “3.

                        SMIRNOV, Oleg Igorevich, saraksta 1. punktā minētās personas dēls un bijušais “Valsts Muitas komitejas konsultants”, bijušais “Augstākās padomes loceklis”, dzimis 1967. gada 8. augustā Novaja Kahovkā, Hersonas apgabalā, Ukrainā; Krievijas pase Nr. 60No1907537.”

                     “9.

                        GUDYMO, Oleg Andreyevich, bijušais “Augstākās padomes loceklis”, bijušais “Augstākās padomes Drošības, aizsardzības un miera uzturēšanas komitejas priekšsēdētājs”, bijušais “drošības ministra vietnieks”, dzimis 1944. gada 11. septembrī Almati, Kazahstānā; Krievijas pase Nr. 51No0592094.”

      II PIELIKUMS

         Lēmuma 2. panta 2. punktā minētais ieraksts

                     “3.

                        CHERBULENKO, Alla Viktorovna, bijusī “valsts pārvaldes vadītāja vietniece Ribņicā”, atbildīga par izglītības jautājumiem.”


title: 2013/333/ES: Padomes Lēmums ( 2013. gada 25. jūnijs ) par nostāju, kas Eiropas Savienības vārdā jāieņem EEZ Apvienotajā komitejā attiecībā uz grozījumiem EEZ līguma 30. protokolā par īpašiem noteikumiem sadarbības organizēšanai statistikas jomā

text:
               28.6.2013

               LV

               Eiropas Savienības Oficiālais Vēstnesis

               L 177/25

         PADOMES LĒMUMS
   (2013. gada 25. jūnijs)
   par nostāju, kas Eiropas Savienības vārdā jāieņem EEZ Apvienotajā komitejā attiecībā uz grozījumiem EEZ līguma 30. protokolā par īpašiem noteikumiem sadarbības organizēšanai statistikas jomā
   (2013/333/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 338. panta 1. punktu saistībā ar tā 218. panta 9. punktu,
   ņemot vērā Padomes 1994. gada 28. novembra Regulu (EK) Nr. 2894/94 par Eiropas Ekonomikas zonas līguma īstenošanas kārtību (1) un jo īpaši tās 1. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Līgums par Eiropas Ekonomikas zonu (2) ("EEZ līgums") stājās spēkā 1994. gada 1. janvārī.

               (2)

               Saskaņā ar EEZ līguma 98. pantu EEZ Apvienotā komiteja var pieņemt lēmumu grozīt cita starpā tā 30. protokolu.

               (3)

               EEZ līguma 30. protokolā iekļauti īpaši noteikumi sadarbības organizēšanai statistikas jomā.

               (4)

               Eiropas Parlamenta un Padomes Regula (ES) Nr. 99/2013 (2013. gada 15. janvāris) par Eiropas statistikas programmu 2013.–2017. gadam (3) šīs programmas īstenošanai paredz finansējumu 2013. gadam. Lēmums par finanšu piešķīrumu laikposmam no 2014. līdz 2017. gadam vēl nav pieņemts.

               (5)

               EEZ statistikas programmas 2013. gadam pamatā vajadzētu būt Regulai (ES) Nr. 99/2013, un tajā jāietver tie programmelementi, kas vajadzīgi visu attiecīgo Eiropas Ekonomikas zonas ekonomisko, sociālo un vides aspektu aprakstīšanai un novērošanai.

               (6)

               Tādēļ EEZ līguma 30. protokols būtu attiecīgi jāgroza.

               (7)

               Minētie grozījumi būtu jāpiemēro no 2013. gada 1. janvāra, lai būtu iespējams īstenot šo paplašināto sadarbību no minētā datuma.

               (8)

               Savienības nostājas EEZ Apvienotajā komitejā pamatā vajadzētu būt pievienotajam lēmuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienības vārdā jāieņem EEZ Apvienotajā komitejā par ierosināto grozījumu EEZ līguma 30. protokolā, pamatā ir EEZ Apvienotās komitejas lēmuma projekts, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Luksemburgā, 2013. gada 25. jūnijā

            Padomes vārdā –

            priekšsēdētājs

         E. GILMORE

      (1)  OV L 305, 30.11.1994., 6. lpp.

      (2)  OV L 1, 3.1.1994., 3. lpp.

      (3)  OV L 39, 9.2.2013., 12. lpp.

      PROJEKTS
      EEZ APVIENOTĀS KOMITEJAS LĒMUMS Nr. …/…
      (… gada …),
      ar ko groza EEZ līguma 30. protokolu par īpašiem noteikumiem sadarbības organizēšanai statistikas jomā
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu (“EEZ līgums”) un jo īpaši tā 98. pantu,
      tā kā:

                  (1)

                  Eiropas Parlamenta un Padomes Regula (ES) Nr. 99/2013 (2013. gada 15. janvāris) par Eiropas statistikas programmu 2013.–2017. gadam (1) šīs programmas īstenošanai paredz finansējumu 2013. gadam. Lēmums par finanšu piešķīrumu laikposmam no 2014.–2017. gadam vēl nav pieņemts.

                  (2)

                  EEZ statistikas programmas 2013. gadam pamatā vajadzētu būt Regulai (ES) Nr. 99/2013, un tajā jāietver tie programmelementi, kas vajadzīgi visu attiecīgo Eiropas Ekonomikas zonas ekonomisko, sociālo un vides aspektu aprakstīšanai un novērošanai.

                  (3)

                  Tādēļ EEZ Līguma 30. protokols būtu jāgroza, lai īstenotu šo paplašināto sadarbību no 2013. gada 1. janvāra,

            IR PIEŅĒMUSI ŠO LĒMUMU.
      1. pants
      Pēc EEZ līguma 30. protokola 4. panta (Eiropas uzņēmējdarbības un tirdzniecības statistikas modernizācija (EUTSM)) iekļauj šādu tekstu:

         “5. pants
         Statistikas programma 2013. gadam
         1.   Šā panta priekšmets ir šāds tiesību akts:

                     —

                        32013 R 0099: Eiropas Parlamenta un Padomes Regula (ES) Nr. 99/2013 (2013. gada 15. janvāris) par Eiropas statistikas programmu 2013.–2017. gadam (OV L 39, 9.2.2013., 12. lpp.).

               2.   Eiropas statistikas programma laikposmam no 2013. gada līdz 2017. gadam, kas izveidota ar Regulu (ES) Nr. 99/2013, ir pamatā EEZ statistikas darbībām, kuras veic laikposmā no 2013. gada 1. janvāra līdz 2013. gada 31. decembrim. Visas galvenās jomas Eiropas statistikas programmā no 2013. gada līdz 2017. gadam uzskatāmas par nozīmīgām EEZ sadarbībā statistikas jomā, un tās ir atvērtas EBTA valstu pilnīgai līdzdalībai.
         3.   Īpašu EEZ statistikas programmu 2013. gadam kopīgi izstrādā EBTA Statistikas birojs un Eurostat. EEZ statistikas programma 2013. gadam balstās uz apakšprogrammu, kas iekļaujas ikgadējā darba programmā, kuru izstrādā Komisija saskaņā ar Regulu (ES) Nr. 99/2013, un kas tiek sagatavota līdztekus minētajai darba programmai. Līgumslēdzējas puses apstiprina EEZ statistikas programmu 2013. gadam saskaņā ar savas iekšējās kārtības noteikumiem.
         4.   2013. gadā saskaņā ar Līguma 82. panta 1. punkta a) apakšpunktu un attiecīgajām finanšu regulām EBTA valstis sniedz finansiālu ieguldījumu, kas atbilst 75 % no paredzētā apjoma budžeta pozīcijai 29 02 05 (Eiropas Statistikas programma 2013.–2017. gadam) un 29 01 04 05 (Statistiskās informācijas politika — Administratīvās pārvaldības izdevumi), kas iekļautas Eiropas Savienības budžetā 2013. gadam.”

      2. pants
      Šis lēmums stājas spēkā nākamajā dienā pēc pēdējā paziņojuma iesniegšanas saskaņā ar EEZ līguma 103. panta 1. punktu (2).
      To piemēro no 2013. gada 1. janvāra.
      3. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         Briselē, ….

               EEZ Apvienotās komitejas vārdā –

               priekšsēdētājs

               EEZ Apvienotās komitejas sekretāri

         (1)  OV L 39, 9.2.2013., 12. lpp.

         (2)  [Konstitucionālās prasības nav norādītas.] [Konstitucionālās prasības ir norādītas.]


title: 2013/19/ES: Eiropas Parlamenta un Padomes Lēmums ( 2012. gada 12. decembris ) par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2012/006 FI/Nokia Salo no Somijas)

text:
               12.1.2013

               LV

               Eiropas Savienības Oficiālais Vēstnesis

               L 8/18

         EIROPAS PARLAMENTA UN PADOMES LĒMUMS
   (2012. gada 12. decembris)
   par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2012/006 FI/Nokia Salo no Somijas)
   (2013/19/ES)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1) un jo īpaši tā 28. punktu,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi (2) un jo īpaši tās 12. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darbiniekiem, kuru atlaišana ir saistīta ar globalizācijas izraisītām lielām strukturālām izmaiņām pasaules tirdzniecības modeļos, un lai palīdzētu viņiem atkal iesaistīties darba tirgū.

               (2)

               Saskaņā ar 2006. gada 17. maija Iestāžu nolīgumu EGF var izmantot, nepārsniedzot maksimālo summu, kas ir EUR 500 miljoni gadā.

               (3)

               Somija 2012. gada 4. jūlijā iesniedza pieteikumu par EGF izmantošanu attiecībā uz atlaišanu uzņēmumā Nokia plc (Salo) un 2012. gada 21. augustā pieteikumu papildināja, iesniedzot papildu informāciju. Šis pieteikums atbilst Regulas (EK) Nr. 1927/2006 10. panta prasībām par finansiālo ieguldījumu noteikšanu. Tādēļ Komisija ierosina piešķirt līdzekļus EUR 5 346 000 apmērā.

               (4)

               Tādēļ EGF būtu jāizmanto, lai sniegtu finansiālu ieguldījumu saistībā ar Somijas iesniegto pieteikumu,

         IR PIEŅĒMUŠI ŠO LĒMUMU.
   1. pants
   Eiropas Savienības 2012. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 5 346 000 saistību un maksājumu apropriācijām.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2012. gada 12. decembrī

            Eiropas Parlamenta vārdā –

            priekšsēdētājs

         M. SCHULZ

            Padomes vārdā –

            priekšsēdētājs

         A. D. MAVROYIANNIS

      (1)  OV C 139, 14.6.2006., 1. lpp.

      (2)  OV L 406, 30.12.2006., 1. lpp.


title: Eiropas Centrālās bankas Lēmums (ES) 2015/299 ( 2015. gada 10. februāris ), ar ko groza Lēmumu ECB/2014/34 par ar ilgāka termiņa refinansēšanas mērķoperācijām saistītajiem pasākumiem (ECB/2015/5)

text:
               25.2.2015

               LV

               Eiropas Savienības Oficiālais Vēstnesis

               L 53/27

         EIROPAS CENTRĀLĀS BANKAS LĒMUMS (ES) 2015/299
   (2015. gada 10. februāris),
   ar ko groza Lēmumu ECB/2014/34 par ar ilgāka termiņa refinansēšanas mērķoperācijām saistītajiem pasākumiem (ECB/2015/5)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo ievilkumu, 12.1. pantu, 18.1. panta otro ievilkumu un 34.1. panta otro ievilkumu,
   ņemot vērā 2011. gada 20. septembra Pamatnostādni ECB/2011/14 par Eurosistēmas monetārās politikas instrumentiem un procedūrām (1),
   tā kā:

               (1)

               Saskaņā ar Pamatnostādnes ECB/2011/14 I pielikuma 1.6. sadaļu ECB Padome jebkurā laikā var mainīt Eurosistēmas monetārās politikas operāciju instrumentus, nosacījumus, kritērijus un procedūras.

               (2)

               2015. gada 22. janvārī ECB Padome nolēma atteikties no galvenajai refinansēšanas operāciju likmei (GRO) piemērojamās 10 bāzes punktu starpības tām ITRMO, kuras veic no 2015. gada marta līdz 2016. gada jūnijam, ar mērķi uzturēt ilgāka termiņa refinansēšanas mērķoperāciju (ITRMO) efektivitāti. Atteikšanas no starpības atspoguļo institūciju uz tirgus finanšu instrumentiem balstīto termiņa prēmiju samazinājumu kopš ITRMO izsludināšanas 2014. gada 5. jūnijā. Šis lēmums neietekmē procentu likmi, ko piemēro pirmajām 2014. gada septembrī un decembrī veiktajām ITRMO. Šī likme tādējādi paliek nemainīga, t. i., tā tiek fiksēta visam attiecīgās operācijas laikam atbilstoši GRO likmei, kas ir spēkā izsoles paziņojuma laikā attiecībā uz atbilstošo ITRMO, tai pievienojot fiksētu 10 bāzes punktu starpību.

               (3)

               Turklāt, nepieciešami nebūtiski grozījumi Lēmumā ECB/2014/34 (2).

               (4)

               Tādēļ attiecīgi jāgroza Lēmums ECB/2014/34,

         IR PIEŅĒMUSI ŠĀDU LĒMUMU.
   1. pants
   Grozījumi
   Lēmumu ECB/2014/34 groza šādi:

               1)

               lēmuma 5. pantu aizstāj ar šādu:
               “5. pants
               Procenti
               2014. gada septembrī un 2014. gada decembrī veiktajām ITRMO piemērotā procentu likme tiek fiksēta visam attiecīgās operācijas laikam saskaņā ar galveno refinansēšanas operāciju likmi, kas ir spēkā izsoles paziņojuma laikā attiecībā uz atbilstošo ITRMO, tai pievienojot fiksētu 10 bāzes punktu starpību. No 2015. gada marta līdz 2016. gada jūnijam veiktajām ITRMO piemērotā procentu likme tiek fiksēta visam attiecīgās operācijas laikam saskaņā ar galveno refinansēšanas operāciju likmi, kas ir spēkā izsoles paziņojuma laikā attiecībā uz atbilstošo ITRMO.
               Procentus attiecīgi maksā operācijas termiņa beigās vai pēc pirmstermiņa atmaksas, kā noteikts 6. un 7. pantā.”;

               2)

               I pielikuma 1. punkta (Aizņemšanās limitu aprēķināšana) otro tabulu aizstāj ar šādu:

                           “k

                           ITRMO mēnesis

                           Piešķīruma atsauces mēnesis

                           CNLk

                           3.

                           2015. gada marts

                           2015. gada janvāris

                              NL
                              2014
                              .
                              g.
                              maijs
                              + NL
                              2014.g.
                              junijs
                              + ... + NL
                              2015.g.
                              janv.

                           4.

                           2015. gada jūnijs

                           2015. gada aprīlis

                              NL
                              2014.g. maijs
                              + NL
                              2014.g.
                              junijs
                              + ... + NL
                              2015.g. apr.

                           5.

                           2015. gada septembris

                           2015. gada jūlijs

                              NL
                              2014
                              .
                              g. maijs
                              + NL
                              2014.g.
                              junijs
                              + ... + NL
                              2015.g.
                              julijs
                              .

                           6.

                           2015. gada decembris

                           2015. gada oktobris

                              NL
                              2014.g. maijs
                              + NL
                              2014.g.
                              junijs
                              + ... + NL
                              2015.g. okt
                              .

                           7.

                           2016. gada marts

                           2016. gada janvāris

                              NL
                              2014.g. maijs
                              + NL
                              2014.g.
                              junijs
                              + ... + NL
                              2016.g. janv
                              .

                           8.

                           2016. gada jūnijs

                           2016. gada aprīlis

                              NL
                              2014.g. maijs
                              + NL
                              2014.g.
                              junijs
                              + ... + NL
                              2016
                              .g.
                              apr.”

               3)

               I pielikuma 2. punkta (Obligātās pirmstermiņa atmaksas aprēķināšana) “Dalībnieka obligātās pirmstermiņa atmaksas 2016. gada septembrī” formulu aizstāj ar šādu:
               “, ja”;

               4)

               I pielikumā trešo zemsvītras piezīmi aizstāj ar šādu:
               “2015. gada martā notiekošām ITRM (k = 3) ir šāds ierobežojums C
                  3 ≤ max{0, AA
                  3}.”;

               5)

               II pielikumā ceturto zemsvītras piezīmi aizstāj ar šādu:
               “Nefinanšu sabiedrību pārvaldītājsabiedrību sektoru klasifikācija Regulā (EK) Nr. 25/2009 (ECB/2008/32) tika grozīta Regulā (ES) Nr. 1071/2013 (ECB/2013/33), lai demonstrētu izmaiņas starptautiskajos statistikas standartos. Saskaņā ar Regulu (ES) Nr. 1071/2013 (ECB/2013/33), nefinanšu sabiedrību pārvaldītājsabiedrības pārklasificē par finanšu sabiedrībām. ITRMO pārskatu sniegšanai parasti jāatbilst ikmēneša bilances noteikumiem: no 2014. gada decembra datos neiekļauj pārvaldītājsabiedrības un attiecīgi sniedz korekcijas.”;

               6)

               II pielikumā trīspadsmito zemsvītras piezīmi aizstāj ar šādu:
               “2014. gada decembrī notikušo nefinanšu sabiedrību pārvaldītājsabiedrību pārklasifikācijas par finanšu sabiedrībām ietekmi, iekļauj 3.2C. postenī.”

         2. pants
   Stāšanās spēkā
   Šis lēmums stājas spēkā 2015. gada 10. februārī.

      Frankfurtē pie Mainas, 2015. gada 10. februārī.

            ECB prezidents

         Mario DRAGHI

      (1)  OV L 331, 14.12.2011., 1. lpp.

      (2)  2014. gada 29. jūlija Lēmums ECB/2014/34 par ar ilgāka termiņa refinansēšanas mērķoperācijām saistītajiem pasākumiem (OV L 258, 29.8.2014., 11. lpp.).


title: 2007/511/EK: Padomes Lēmums ( 2007. gada 15. februāris ), lai Kopienas vārdā noslēgtu Vienošanos starp Eiropas Kopienu un Islandes Republiku un Norvēģijas Karalisti par aspektiem minēto valstu dalībai Eiropas Aģentūrā operatīvās sadarbības vadībai pie Eiropas Savienības dalībvalstu ārējām robežām

text:
               20.7.2007

               LV

               Eiropas Savienības Oficiālais Vēstnesis

               L 188/15

      PADOMES LĒMUMS

   (2007. gada 15. februāris),
   lai Kopienas vārdā noslēgtu Vienošanos starp Eiropas Kopienu un Islandes Republiku un Norvēģijas Karalisti par aspektiem minēto valstu dalībai Eiropas Aģentūrā operatīvās sadarbības vadībai pie Eiropas Savienības dalībvalstu ārējām robežām
   (2007/511/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 62. panta 2. punkta a) apakšpunktu un 66. pantu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Saskaņā ar 21. panta 3. punktu Padomes Regulā (EK) Nr. 2007/2004 (2004. gada 26. oktobris), ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (2), aģentūrā piedalās valstis, kas asociētas Šengenas acquis īstenošanā, piemērošanā un pilnveidošanā. Konkrētus šo valstu dalības aspektus reglamentē turpmākas vienošanās, ko noslēdz starp Kopienu un šīm valstīm.

               (2)

               Pamatojoties uz Komisijai 2004. gada 7. oktobrī doto pilnvarojumu, noslēgtas sarunas ar Islandes Republiku un Norvēģijas Karalisti attiecībā uz vienošanos par aspektiem minēto valstu dalībai Eiropas Aģentūrā operatīvās sadarbības vadībai pie Eiropas Savienības dalībvalstu ārējām robežām.

               (3)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro. Tā kā šis lēmums papildina Šengenas acquis atbilstīgi Eiropas Kopienas dibināšanas līguma trešās daļas IV sadaļai, Dānijai saskaņā ar minētā protokola 5. pantu sešos mēnešos pēc šā lēmuma pieņemšanas Padomē būtu jāizlemj, vai tā šo lēmumu transponēs savos tiesību aktos.

               (4)

               Šis lēmums papildina tos Šengenas acquis noteikumus, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (3). Tādēļ Apvienotā Karaliste nepiedalās šā lēmuma pieņemšanā, un tas nav Apvienotajai Karalistei saistošs un piemērojams Apvienotajā Karalistē.

               (5)

               Šis lēmums papildina tos Šengenas acquis noteikumus, kuru īstenošanā Īrija nepiedalās saskaņā ar Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (4). Tādēļ Īrija nepiedalās šā lēmuma pieņemšanā, un tas nav Īrijai saistošs un piemērojams Īrijā.

               (6)

               Saskaņā ar Padomes Lēmumu 2007/512/EK (5) minētā vienošanās ir parakstīta Kopienas vārdā 2007. gada 1. februārī, ņemot vērā tās noslēgšanu vēlāk.

               (7)

               Vienošanās būtu jānoslēdz,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā tiek apstiprināta Vienošanās starp Eiropas Kopienu un Islandes Republiku un Norvēģijas Karalisti par aspektiem šo valstu dalībai Eiropas Aģentūrā operatīvās sadarbības vadībai pie Eiropas Savienības dalībvalstu ārējām robežām.
   Vienošanās teksts ir pievienots šim lēmumam (6).
   2. pants
   Ar šo Padomes priekšsēdētājs tiek pilnvarots norīkot personu, kas ir tiesīga Kopienas vārdā deponēt vienošanās 9. panta 1. punktā paredzēto apstiprināšanas instrumentu, lai apliecinātu Kopienas piekrišanu atzīt vienošanos par tai saistošu.

      Briselē, 2007. gada 15. februārī

            Padomes vārdā —

            priekšsēdētājs

         W. SCHÄUBLE

      (1)  Eiropas Parlamenta 2006. gada 12. decembra Atzinums (Oficiālajā Vēstnesī vēl nav publicēts).

      (2)  OV L 349, 25.11.2004., 1. lpp.

      (3)  OV L 131, 1.6.2000., 43. lpp.

      (4)  OV L 64, 7.3.2002., 20. lpp.

      (5)  Skatīt šā Oficiālā Vēstneša 17. lpp.

      (6)  Skatīt šā Oficiālā Vēstneša 19. lpp.


title: Komisijas Lēmums (1990. gada 12. janvāris) par gala slēdzienu Eiropas Atomenerģijas kopienas vārdā attiecībā uz Pamatnolīgumu par zinātnisko un tehnisko sadarbību starp Eiropas Kopienām un Islandes Republiku

text:
Svarīgs juridisks paziņojums

|

31990D0024

Oficiālais Vēstnesis L 014 , 18/01/1990 Lpp. 0022 - 0022

		Komisijas Lēmums(1990. gada 12. janvāris)par gala slēdzienu Eiropas Atomenerģijas kopienas vārdā attiecībā uz Pamatnolīgumu par zinātnisko un tehnisko sadarbību starp Eiropas Kopienām un Islandes Republiku(90/24/Euratom)EIROPAS KOPIENU KOMISIJA,ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,tā kā 1989. gada 30. oktobrī Eiropas Kopienas un Islandes Republika parakstīja Pamatnolīgumu [1] par zinātnisko un tehnisko sadarbību;tā kā ar 1989. gada 19. jūnija lēmumu Padome apstiprināja minēto pamatnolīgumu, lai Komisija to varētu noslēgt Eiropas Atomenerģijas kopienas vārdā;tā kā šis pamatnolīgums ir jānoslēdz Eiropas Atomenerģijas kopienas vārdā,IR PIEŅĒMUSI ŠO LĒMUMU.1. pantsAr šo Eiropas Atomenerģijas kopienas vārdā noslēdz Pamatnolīgumu par zinātnisko un tehnisko sadarbību starp Eiropas Kopienām un Islandes Republiku.2. pantsKomisijas priekšsēdētājs Eiropas Atomenerģijas kopienas vārdā nāk klajā ar paziņojumu, kas paredzēts pamatnolīguma 12. pantā.Briselē, 1990. gada 12. janvārīKomisijas vārdā —priekšsēdētājsJacques Delors[1] OV L 291, 23.10.1990., 2.-7. lpp.--------------------------------------------------


title: 2011/42/ES: Padomes Lēmums, ( 2011. gada 18. janvāris ), ar ko ieceļ amatā Reģionu komitejas locekli un locekļa aizstājēju no Polijas

text:
               22.1.2011

               LV

               Eiropas Savienības Oficiālais Vēstnesis

               L 19/18

         PADOMES LĒMUMS,
   (2011. gada 18. janvāris),
   ar ko ieceļ amatā Reģionu komitejas locekli un locekļa aizstājēju no Polijas
   (2011/42/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Polijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma attiecīgi Lēmumu 2009/1014/ES un Lēmumu 2010/29/ES, ar ko laikposmam no 2010. gada 26. janvāra līdz 2015. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Jerzy KROPIWNICKI kunga pilnvaru termiņa beigām ir atbrīvojusies viena Reģionu komitejas locekļa vieta.

               (3)

               Pēc Tadeusz TRUSKOLASKI kunga iecelšanas par Reģionu komitejas locekli atbrīvosies viena locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku līdz 2015. gada 25. janvārim Reģionu komitejā tiek iecelti:

               a)

               par locekli:

                           —

                              Tadeusz TRUSKOLASKI, Prezydent Miasta Bialegostoku;

                     kā arī

               b)

               komitejas locekļa aizstājēja amatā:

                           —

                              Pawel ADAMOWICZ, Prezydent Miasta Gdańska.

         2. pants
   Šis lēmums stājas spēkā tā pieņemšanas dienā.

      Briselē, 2011. gada 18. janvārī

            Padomes vārdā –

            priekšsēdētājs

         Gy. MATOLCSY

      (1)  OV L 348, 29.12.2009., 22. lpp., un OV L 12, 19.1.2010., 11. lpp.